
Feminista jogelmélet és a nőket érő diszkrimináció a munkaerő-piacon

Minden társadalom eltérő történelmi és kulturális hagyományokkal rendelkezik, de ha napjainkban a világ országainak ilyen irányú tendenciáit szemléljük, a nemi alapú hátrányos megkülönböztetés kivétel nélkül fellelhető valamennyiben.
Dolgozatomban szakirodalmak segítségével mutatom be, hogyan és miért alakult át a nők társadalomban betöltött szerepe, s hogy ezzel a nemi sztereotípiák és a társadalom nemi szerepekkel kapcsolatos elvárásai hogyan kapcsolódnak össze a mai magyar gondolkodásban.
A nők munkaerő-piaci helyzetének általános jellemzése után a gazdasági aktivitást befolyásoló tényezőkre koncentrálok, majd a munkaerőpiac nemek szerinti szegregációjának jellegét mutatom be. Külön-külön is ismertetem azokat a területeket, amelyek jellemzően a nemi diszkriminációhoz tartoznak, s tipikusan a nőket sújtják: ezek a munkához jutás nehézségei, az üvegplafon és a ragadós padló jelenség, a béregyenlőtlenség és a munkahelyi zaklatás problémaköre.
A feminizmus kialakulásának és hullámainak ismertetését követően bemutatom a fent tárgyalt nemi alapú hátrányos megkülönböztetés Európai Unióban elfogadott megoldási stratégiáját, a gender mainstreaming megközelítést.
Végül a feminista jogelméletről, a kritikai jogi gondolkodás egyik irányzatáról írok.
A feminista jogelmélet körében megfogalmazott sokrétű kritikai észrevételek segítségünkre lehetnek abban, hogy más nézőpontból vizsgáljuk jogrendszerünket, és megértsük, miért bizonyulnak kevésbé hatásosnak a nemi diszkrimináció leküzdésére irányuló intézkedések.
Mindvégig igyekszem objektív álláspontból vizsgálni a nőket érő hátrányos megkülönböztetést. Feladatomnak tartom azonban, hogy rávilágítsak a probléma jelentőségére.



